Diari Oficial de la Generalitat Valenciana


Sumari del DOGV 5480, del 29-03-2007 (2007/3965)

ORDE de 14 de març de 2007, de la Conselleria d'Infraestructures i Transport, sobre la concessió d'ajudes en matèria d'electrificació rural per a l'exercici 2007.
------------------------------------------------------------------------------------------------------------------------------------------------------------------

### Dades del document

Número de DOGV
:   5480

Data del DOGV
:   29-03-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/3965


Data del document
:   14-03-2007

Organisme emissor
:   Conselleria d'Infraestructures i Transport

Tipus de document
:   Ordre

Correcció d'errades

 Descriptors 

:   * indústria elèctrica
    * ajuda pública
    * subministrament d'energia elèctrica
    * empresa
    * suport econòmic
    * regió rural
    * administració local
    * cooperativa

Amb la implantació del Pla Valencià d'Electrificació Rural, la Conselleria d'Infraestructures i Transport es proposa l'extensió de les xarxes de subministrament elèctric i la millora de les instal·lacions de distribució d'energia elèctrica en el medi rural.
La situació actual d'algunes comarques i de zones de l'interior de la Comunitat Valenciana, a la qual han contribuït decisivament determinats dèficits, entre estos els energètics, incidix en el nivell i en la qualitat de vida dels seus habitants i genera situacions de desavantatge econòmic comparatiu per a les activitats productives d'eixes comarques, ja que frena tant la seua capacitat de desenvolupament endogen com la localització d'indústries i d'empreses. Per tot això es fa aconsellable la intervenció pública en forma d'ajudes de l'administració autonòmica destinades a la millora de les infraestructures energètiques. Estes ajudes es dirigiran al cofinançament de projectes d'electrificació rural que contribuïsquen a la millora de la qualitat de vida dels habitants del medi rural i a l'exercici d'activitats productives, tant del sector primari i agroalimentari, com de la indústria, turisme, artesania i servicis.
El Pla Valencià d'Electrificació Rural té com a objecte atendre les necessitats de subministrament energètic dels nuclis de població aïllats i les explotacions que encara queden per electrificar, i que es connecten a les xarxes de subministrament existents i destinar per a això una part significativa dels recursos disponibles a aquelles instal·lacions que subministren energia elèctrica als habitants del medi rural. L'instrument principal per a l'aplicació del dit pla seran les ajudes objecte de regulació per part d'esta orde.
En virtut del que disposa l'article 8 del Decret 182/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport, és competència del conseller d'Infraestructures i Transport, exercir la potestat reglamentària en les matèries pròpies de la Conselleria, en forma d'ordes.
ORDENE
CAPÍTOL I
Règim d'ajudes
Article 1. Objecte i àmbit
1. L'objecte de la present orde és establir el règim de concessió d'ajudes en matèria d'electrificació rural, per a les accions que s'indicaran, desenvolupades a la Comunitat Valenciana, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a l'exercici 2007.
2. El règim d'ajudes s'aplicarà tal com es determina en els articles següents.
Article 2. Línia pressupostària
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2007.
2. En compliment del que preveu l'article 47.11 del Text Refós de la Llei d'Hisenda Pública es consigna com a dotació màxima per a la present orde la quantitat de 1.578.346,55 euros, pertanyent a la línia pressupostària T1764, Pla Valencià d'Electrificació Rural (PLAVER).
De la dotació pressupostària pertanyent a esta convocatòria d'ajudes, línia pressupostària T1764, Pla Valencià d'Electrificació Rural (PLAVER), es reserva fins a un màxim d'un 33% d'esta per a projectes relacionats amb xarxes d'enllumenat en municipis, tant per a les noves instal·lacions com per a la reforma de les existents, sempre que la instal·lació incorpore criteris d'eficiència energètica.
Article 3. Accions que cal donar suport
1. Les ajudes es podran destinar a projectes d'inversió dels tipus i de les característiques següents:
- Instal·lacions elèctriques convencionals: línies de distribució d'alta, mitjana i baixa tensió i centres de transformació, i s'exclouen les instal·lacions interiors, que tenen el seu inici en la caixa general de protecció (CGP) de l'abonat. Les obres corresponents a les dites instal·lacions hauran d'incidir directament en la millora de la qualitat de vida dels habitants del medi rural.
- S'inclou la substitució, la reforma, el soterrament i qualsevol altre mitjà tècnic de modernització de les línies i centres de transformació existents que contribuïsquen a la millora de la qualitat, regularitat i seguretat del subministrament.
- Es podran recolzar les instal·lacions d'enllumenat exterior destinades a il·luminar zones de domini públic, com ara carrers, places, parcs, jardins i passos elevats o subterranis per a vehicles o persones. En este tipus d'instal·lacions es donarà suport a la instal·lació de línies, tant aèries com subterrànies, receptors per a enllumenat, bàculs, quadres de maniobra i protecció i tots aquells elements que contribuïsquen a la millora de l'eficiència energètica de la instal·lació.
Els costos elegibles que entren en el càlcul de l'ajuda són els següents:
- Les inversions en immobilitzat: costos de mà d'obra, execució material, equips i instal·lacions.
- Costos de projecte i direcció d'obra.
Els costos de mà d'obra, projecte i direcció d'obra només seran subvencionables si es tracta de contractacions externes.
No serà subvencionable l'IVA satisfet per l'adquisició de béns i servicis, i en general qualsevol impost pagat pel beneficiari.
2. Les ajudes que s'establixen en la present orde tindran la consideració de subvenció a fons perdut i finançaran parcialment projectes i instal·lacions de transport, transformació i distribució d'energia elèctrica en el medi rural.
3. Les subvencions concedides tindran les quanties màximes següents:
3.1. Fins al 35% del cost total de la inversió aprovada corresponent al projecte, quan es tracte de projectes promoguts per empreses, comunitats de regants, cooperatives i companyies elèctriques que es realitzen a la província de Castelló; fins al 37% del cost total de la inversió aprovada corresponent al projecte, quan es realitzen a la província de València; i fins al 40% del cost total de la inversió aprovada corresponent al projecte, quan es realitzen a la província Alacant.
3.2. Fins al 40% del cost total de la inversió aprovada corresponent al projecte, quan es tracte d'instal·lacions promogudes per les corporacions locals la població de les quals no supere els 20.000 habitants.
Amb caràcter excepcional, estos projectes podran rebre una subvenció pública superior al 40% del cost de la inversió, sempre que ho permeten les disponibilitats pressupostàries, es consideren d'especial interés social o econòmic per beneficiar una determinada població o zona i amb un informe previ de la Direcció General d'Energia. La resolució serà motivada.
4. A fi de garantir que les inversions subvencionades són viables, l'aportació del beneficiari destinada al seu finançament serà com a mínim del 25%. Així mateix, estes inversions s'hauran de mantindre durant un mínim de cinc anys.
Article 4. Beneficiaris de les ajudes
Podran ser beneficiaris de les ajudes les corporacions locals, les empreses, les comunitats de regants, les cooperatives i les companyies elèctriques que presenten projectes d'electrificació rural en municipis menors de 20.000 habitants. Excepcionalment es podrà donar suport als projectes, en poblacions majors de 20.000 habitants, que pel seu caràcter singular i per la disseminació dels seus nuclis de població, milloren la qualitat de vida dels seus habitants.
CAPÍTOL II
Procediment
Article 5. Presentació de sol·licituds i termini
1. Les sol·licituds per a l'obtenció de les ajudes regulades en la present orde, s'hauran de dirigir a la Direcció General d'Energia, c/ Colom núm. 1 - 4ª planta, 46693 València, i es presentaran en imprés normalitzat en qualssevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. En el cas que s'optara per presentar la sol·licitud en una oficina de Correus, s'haurà de fer en sobre obert perquè la instància siga datada i segellada per l'oficina de Correus abans de ser certificada.
2. Els sol·licitants hauran de presentar la documentació següent:
a) Sol·licitud en imprés normalitzat, obtinguda a través del servidor de la Generalitat Valenciana www.gva.es, i en este cas es presentaran tres còpies, o bé omplida en imprés facilitat per la Conselleria d'Infraestructures i Transport.
b) Documentació acreditativa i identificativa del sol·licitant i, si és el cas, del representant legal.
c) Declaració responsable subscrita pel representant legal de què l'entitat beneficiària no està sotmesa en cap de les prohibicions de l'article 13 de la Llei 38/2003, de 17 de novembre, General de Subvencions, per a poder obtindre la condició de beneficiària de subvencions.
d) Certificat de l'acord de l'òrgan competent, que procedisca, d'entitat o entitats locals sol·licitants que expresse la voluntat de sol·licitar la subvenció.
e) Certificat expedit pel secretari de l'Ajuntament en què es faça constar la població corresponent al padró municipal.
f) Dades de domiciliació bancària segons el model facilitat a este efecte (fitxa de manteniment de tercers).
g) Programa d'electrificació rural segons model normalitzat am descripció dels elements següents (annex I de la convocatòria):
- Obra, instal·lació i inversió proposada, objectius perseguits, actuacions i mitjans emprats.
- Pla i calendari d'actuació que garantisca l'execució de les obres en l'exercici per al qual es concedix la subvenció.
- Justificació de l'interés social o econòmic, si és el cas, del projecte.
- Especificació dels termes municipals o territori afectat.
- Nombre d'abonats o població i activitats econòmiques beneficiades amb la inversió, i expressar si es tracta de subministrament nou o millora del servici.
- Tipus i característiques tècniques principals de la instal·lació.
- Pressupost estimat de la inversió amb indicació de les fonts de finançament (incloses les subvencions).
- Si és el cas, previsió d'estalvi i eficiència energètica que supose el projecte.
- Ubicació exacta del projecte, amb indicació de les coordenades (UTM o longitud i latitud) de la instal·lació.
- Indicació si l'obra objecte de la sol·licitud de subvenció esta inclosa en algun dels espais protegits de la Xarxa Natura 2000, i s'especificaran, si és el cas, les possibles afeccions de l'obra o instal·lació a l'entorn mediambiental. Per a obtindre informació sobre la Xarxa Natura 2000 es pot consultar la pàgina web de la Conselleria d'Economia i Hisenda, Direcció General d'Economia, Fons Europeus:
http://www.gva.es/c\_economia/web/hacienda/organos/dge/esp\_nat\_c.htm.
- Indicació si el projecte està subjecte a Declaració d'Impacte Ambiental d'acord amb la legislació vigent.
h) El titular haurà de presentar en la Direcció General d'Energia, conjuntament amb els impresos de sol·licitud de subvenció, un projecte o memòria tècnica de disseny, segons siga el tipus i la potència de l'obra o la instal·lació, subscrit per tècnic competent. En el projecte haurà de constar com a promotor el beneficiari de la subvenció. L'esmentat projecte se sotmetrà a informe de tècnics designats a l'efecte per la Direcció General d'Energia, d'acord amb el que disposa l'article 46.3 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
En aquells projectes presentats que incloga la instal·lació de noves línies destinades a formar part de la xarxa de distribució elèctrica d'una empresa distribuïdora d'electricitat, serà necessari que conste com a promotor d'esta el subjecte beneficiari de la subvenció i com a titular d'esta, l'empresa de distribució de la zona, a la qual se sol·licitarà, igualment, l'accés a la xarxa de distribució d'acord amb allò que s'ha estipulat en el títol IV, capítol II, articles 60 a 69 del Reial Decret 1955/2000, d'1 de desembre de 2000, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.
i) (\*) Aquells sol·licitants que no siguen corporacions locals hauran de presentar:
- Documentació acreditativa de trobar-se el sol·licitant al corrent en les obligacions tributàries i davant de la Seguretat Social, que a continuació s'indica, la vigència de les quals haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996, de la Conselleria d'Economia i Hisenda:
- Alta, referida a l'exercici corrent, o l'últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'esmentat impost; o si és el cas, declaració responsable de trobar-se exempt d'acord amb la legislació vigent.
- Certificat positiu de l'Agència Estatal d'Administració Tributària que acredite que el sol·licitant complix les obligacions tributàries a què fa referència l'article 13. 1, b) a d) del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques.
- Certificat acreditatiu que el sol·licitant es troba al corrent en el compliment de les seues obligacions amb la Seguretat Social.
- Certificat acreditatiu que el sol·licitant no té deutes de naturalesa tributària amb la Generalitat Valenciana.
- Certificat expedit per l'ajuntament del terme municipal en què radicarà la instal·lació, que acredite la situació de legalitat de l'edificació o activitat objecte de l'obra subvencionada.
j) En el cas d'empreses no elèctriques, comunitats de regants i cooperatives, es requerirà, a més dels documents assenyalats en l'apartat anterior, la presentació dels documents següents:
3. Les sol·licituds es presentaran amb anterioritat a l'execució del projecte, i no es podran seleccionar obres iniciades abans de la presentació de la dita sol·licitud. Els sol·licitants podran executar els projectes una vegada presentada la sol·licitud, sense necessitat d'esperar que la concessió de l'ajuda es produïsca i sense que això prejutge la decisió que finalment s'adopte.
4. Els sol·licitants que presenten més d'una sol·licitud hauran d'indicar l'orde de prioritat d'estes.
5. El termini de presentació de sol·licituds començarà l'endemà de la publicació d'esta disposició en el Diari Oficial de la Comunitat Valenciana i finalitzarà el 27 d'abril de 2007, inclusivament.
6. En el cas que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas, emesos i sempre que no hagen transcorregut més de cinc anys des de la finalització del procediment a què corresponguen.
7. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.
8. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye de la documentació que d'acord amb esta orde resulte exigible, es requerirà l'interessat perquè en el termini de 10 dies, esmene la falta o adjunte els documents preceptius, amb indicació que, si així no ho fera, se'l tindrà per desistit de la seua petició, amb la resolució expressa prèvia i la seua notificació en els termes que preveu l'article 42 de l'esmentada llei.
9. Amb caràcter general i per a tots els beneficiaris d'estes subvencions, l'import màxim de subvenció que concedisca la Conselleria d'Infraestructures i Transport serà de 30.000,00 euros per projecte d'inversió. Este límit podrà ser superat pels projectes que es consideren d'especial interés social o econòmic a què es referix el paràgraf 2n de l'anterior apartat 3.2. La resolució serà motivada.
10. De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 30.000 Euros en el supòsit de cost per execució d'obra, o de 12.000 Euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim 3 ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques de les despeses subvencionables no existisca en el mercat suficient nombre d'entitats que el subministren o presten, les quals hauran d'aportar-se junt amb la sol·licitud de la subvenció.
L'elecció entre les ofertes presentades, que hauran de presentar-se junt amb la sol·licitud, es realitzarà d'acord amb els criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.
11. L'aplicació del present règim està supeditada a les normes sobre acumulació d'ajudes de distinta finalitat. En el cas d'acumulació amb ajudes atorgades a l'empara de règims aprovats amb la mateixa finalitat, es respectarà el límit màxim dels diferents règims aplicats.
Article 6. Procediments de concessió i criteris per a la concessió d'ajudes
El procediment de concessió de subvencions regulades en la present orde serà, d'acord amb el que establix l'article 22 de la Llei 38/2003, General de Subvencions, el de concurrència competitiva regulat en el capítol II del títol I de la Llei 38/2003, General de Subvencions.
Les ajudes objecte d'esta convocatòria s'atorgaran dins del límit pressupostari disponible i segons la valoració de l'interés de les instal·lacions i de les obres que s'han de realitzar, així com, si és el cas, de l'interés social, econòmic o energètic del projecte, es realitzarà aplicant, entre altres, els criteris següents, relacionats sense orde preferent:
a) Instal·lacions que proporcionen subministrament elèctric en zones on no existisca.
b) Distribució territorial equilibrada de les ajudes entre províncies, comarques i zones amb projectes presentats i amb dèficits d'infraestructures o de seguretat i qualitat del subministrament elèctric.
c) Actuacions que suposen millora en el mediambient, la seguretat, estalvi i eficiència energètica.
d) Localització de les instal·lacions en zones de l'interior de la Comunitat Valenciana amb especials dèficits d'infraestructures de producció i distribució d'energia elèctrica.
e) Població beneficiària de les instal·lacions o dels projectes de millora del subministrament.
f) Reforç o ampliació d'instal·lacions existents que supose una millora en la qualitat del subministrament.
g) Situació econòmica de la població de la zona i potencial d'exercici de les seues activitats econòmiques.
h) Nuclis urbans, distància i accessos respecte a infraestructures de comunicacions i subministrament d'energia i nombre de persones beneficiades pel funcionament de la instal·lació.
i) Inversió necessària per abonat.
j) Grau i tipus d'ús, en el cas de projectes d'electrificació d'habitatges promoguts per les corporacions locals.
k) En els projectes que consistisquen en xarxes d'enllumenat en municipis es consideraran com a prioritaris aquells projectes que incloguen un nombre major de mesures d'estalvi i eficiència energètica, com ara peretes de baix consum, reductors de flux, reactàncies de doble nivell, sistemes de control centralitzat?).
Article 7. Tramitació, resolució i recursos
1. L'òrgan administratiu instructor, que s'entén com a tal el cap de l'Àrea d'Energia, podrà demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.
2. Una vegada instruïts els expedients i rebudes les sol·licituds i la documentació addicional requerida, seran avaluades per una comissió de valoració per a cada una de les tres províncies, que elevarà una acta amb la proposta de sol·licituds seleccionades a la Direcció General d'Energia.
La comissió de valoració de cada província estarà composta per dos representants de la Diputació Provincial corresponent, nomenats pel president de la mateixa Diputació, a més pel director general d'Energia i per un altre membre pertanyent a la mateixa Direcció General.
3. Valorada la sol·licitud, la Direcció General d'Energia podrà demandar al sol·licitant la modificació o la millora voluntària dels termes d'aquella, cosa que este haurà de realitzar en un termini màxim de deu dies des del requeriment corresponent.
4. El conseller d'Infraestructures i Transport dictarà una resolució de concessió d'ajuda, a proposta de la Direcció General d'Energia, que fixarà expressament la quantia de l'ajuda i l'import de la inversió subvencionada, terminis d'execució i, si és el cas, les condicions tècniques, econòmiques i obligacions addicionals que afecten el desenvolupament del projecte objecte de subvenció. Així mateix, es podran establir terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
5. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6. El termini màxim per a resoldre i notificar la concessió d'ajudes que s'establixen en la present orde serà de tres mesos comptadors des de la data de la finalització del termini de presentació de sol·licituds. Transcorregut el termini sense que s'haja dictat una resolució, s'entendrà desestimada la sol·licitud de concessió d'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
7. Les resolucions a què es referixen els paràgrafs anteriors posen fi a la via administrativa i contra les quals es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos comptadors des de l'endemà de la notificació de la resolució corresponent.
8. L'execució de l'obra serà responsabilitat del sol·licitant, que haurà de tindre completament finalitzada la instal·lació i presentats els certificats corresponents davant de la Direcció General d'Energia, en els terminis assenyalats en la respectiva resolució de concessió de l'ajuda.
Article 8. Autorització d'instal·lacions
L'obtenció de les autoritzacions administratives necessàries per a la posada en servici de les instal·lacions elèctriques que siguen objecte de subvenció en virtut d'esta orde, serà a càrrec i responsabilitat del beneficiari i el seu procediment serà independent del relatiu a la concessió i liquidació de les ajudes corresponents.
Article 9. Resolució d'incidències
1. La Direcció General d'Energia resoldrà les incidències que es produïsquen després de la dita concessió, i en especial els supòsits de:
- Canvis de titularitat.
- Canvis d'ubicació.
- Pròrrogues per a l'execució del projecte i per al compliment de les condicions particulars de la concessió i l'execució de l'obra, amb caràcter excepcional.
- Modificacions justificades pel beneficiari del projecte inicial, entre estes, canvis en la denominació del projecte o de les característiques tècniques d'este.
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, a l'efecte de liquidació de l'ajuda.
- Renúncies expresses per part dels beneficiaris.
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.
Article 10. Control de les accions
1. La Direcció General d'Energia, pels seus propis mitjans, a través de l'Agència Valenciana d'Energia o pels que considere oportuns, podrà en tot moment efectuar totes les actuacions de verificació, comprovació i inspecció del projecte o instal·lació objecte d'ajuda que considere necessàries, així com la gestió administrativa derivada de l'execució de la present orde.
2. El beneficiari està obligat a sotmetre's a les actuacions de control financer de la Intervenció General de la Generalitat Valenciana.
Article 11. Liquidació de les ajudes
1. La liquidació de les ajudes es farà efectiva d'una sola vegada, després d'acreditar-se la finalització de l'obra en la seua totalitat, d'acord amb el projecte presentat i en els termes fixats per la resolució de concessió de l'ajuda. En el cas que l'obra no haja finalitzat, serà admissible la presentació de certificats parcials d'obra, i en este cas l'ajuda es liquidarà proporcionalment a l'import de la inversió corresponent a les obres parcials finalitzades.
2. A l'efecte del que establix el punt anterior, els beneficiaris, en el termini d'un mes des de l'execució del projecte en la seua totalitat o en les fases previstes, i -en tot cas- fins al 26 d'octubre de 2007, llevat que per circumstàncies concurrents es determine un termini distint en la resolució de concessió de l'ajuda, sempre dins de l'exercici 2007, hauran de presentar:
a) Quan es tracte de subvencionar inversions que requerisquen projecte visat pel col·legi oficial a què pertanga el tècnic, la justificació de la despesa consistirà en el certificat d'obra expedit pel dit tècnic competent i, en cas de no requerir el mencionat projecte, factures, certificats d'obra i, si és el cas, altres documents justificatius de la despesa efectuada expedits d'acord amb la normativa i els usos vigents.
b) Quan es tracte d'inversions realitzades per les corporacions locals, bastarà a estos efectes la presentació dels corresponents certificats de contracció de la despesa, expedits per l'interventor o el secretari de la corporació, en els quals conste l'acord de reconeixement de l'obligació per l'òrgan competent, acompanyats dels respectius certificats d'obra. A més, si les obres s'executen per administració, el referit certificat haurà de detallar la despesa de personal contractat a l'efecte, este haurà de realitzar-se a càrrec del capítol d'inversions, i la despesa de material, que haurà d'acompanyar-se de còpia compulsada dels contractes subscrits amb els treballadors, documents d'alta i baixa en la seguretat social, nòmines, tc1, tc2 i factures dels proveïdors.
c) Acreditació, si és el cas, del compliment de les obligacions i les condicions que s'hagueren establit en el projecte presentat junt amb la sol·licitud o en la resolució.
d) Certificat de direcció i terminació d'obra subscrit per tècnic competent i visat, si és el cas, pel col·legi oficial corresponent, en el qual conste com a titular, el beneficiari de la subvenció (excepte en el cas de certificats parcials d'obra).
Article 12. Minoració i resolució de les ajudes
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, la no-execució parcial de la inversió, la insuficient justificació de les despeses efectivament realitzades i la concessió després de la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'esta segons disposa el títol II de Llei 38/2003, General de Subvencions.
En la tramitació del procediment es garantirà, en tot cas, el dret de l'interessat a l'audiència.
DISPOSICIÓ ADDICIONAL
Única
1. Les ajudes descrites compten amb finançament del Fons Europeu de Desenvolupament Regional (FEDER) a través del Programa Operatiu de la Comunitat Valenciana, d'acord amb les disposicions generals sobre Fons Estructurals que establix el Reglament (CE) núm. 1260/1999 del Consell, de 21 de juny de 1999, i a les disposicions sobre el Fons Europeu de Desenvolupament Regional que establix el Reglament (CE) núm. 1783/1999 del Parlament Europeu i del Consell, de 12 de juliol de 1999.
2. La publicitat de les esmentades ajudes haurà de realitzar-se d'acord amb la normativa comunitària en la matèria, i en concret segons el que establix el Reglament (CE) 1159/2000 sobre les actuacions d'informació i publicitat.
DISPOSICIONS FINALS
Primera
Es faculta el director general d'Energia per a dictar les disposicions i adoptar les mesures que considere oportunes per al desplegament i l'aplicació del que disposa la present orde.
Segona
La present orde entrarà en vigor el dia que es publique en el Diari Oficial de la Comunitat Valenciana.
València, 14 de març de 2007
El conseller d'Infraestructures i Transport,
JOSÉ RAMÓN GARCÍA ANTÓN